ראשת ממשלת ניו זילנד ג'סינדה ארדרן נבחרה לתפקידה באוקטובר אשתקד בקמפיין שהבטיח להפוך את ניו זילנד ל"מדינה הטובה ביותר בעולם עבור משפחות". היום (שני), שמונה חודשים לאחר מכן, בירכה ארדרן את אישור הרפורמה כשהיא יושבת על הספה בביתה באוקלנד, ללא איפור ועם בתה הפעוטה ניב בחיקה.
ארדרן ילדה את בתה הבכורה לפני עשרה ימים, ומאז נמצאת בחופשת לידה שתארוך שישה שבועות, במהלכם היא תעודכן על הנעשה בממשלה ובפרלמנט. לאחר מכן היא תשוב לעבודה, ובעלה, מנחה טלוויזיה בשם קלארק גייפורד, יישאר בבית עם בתם. בסרטון שפירסמה היום ברשתות החברתיות היא כינתה את אישור רפורמת המשפחות של מפלגת הלייבור, שבראשה היא עומדת, "ההישג הגדול ביותר שלי עד כה".
הרפורמה כוללת הארכת חופשת הלידה בתשלום לשני ההורים מ-18 שבועות ל-22, והחל מיולי 2020 ל-26 שבועות. בשנה הראשונה לחיי התינוק תהיה זכאית משפחתו לקצבה של 60 דולר ניו זילנדי (כ-40 דולר אמריקאי) מדי שבוע, ובמקרים מסוימים הקצבה תמשיך עד לסוף שנתו השלישית של התינוק. התוכנית, כך טוענים במפלגת הלייבור, תוציא 64 אלף ילדים ממעגל העוני עד 2020.
"זהו המצב הקבוע שלי בזמן האחרון", אמרה ארדרן בחיוך בסרטון, "או שאני מניקה או שאני ככה". בסרטון שהעלתה לפייסבוק צפו, נכון להיום, יותר מ-300 אלף בני אדם והוא זכה ל-15 אלף לייקים ול-3.4 אלף תגובות, רובן נלהבות ותומכות. "ראשת ממשלת עטופה בשמיכה עם התינוקת שלה ועדיין שמה את המדינה שלה במקום הראשון", כתבה המגיבה אודרי סקוט, "את מציבה גבולות חדשים!".
ארדרן גם ענתה לשאלות בשידור חי בפייסבוק שלה. "קרן, אני מרגישה ממש ממש מצוין, אני מבטיחה", אמרה לאחת המגיבות, "חיכיתי שמישהו יאמר שאני נראית עייפה, אבל האמת היא שהכל ממש בסדר ואני פשוט בלי איפור. לכן יש לי קצת יותר שקיות מתחת לעיניים...". בסוף הסרטון היא חייכה, הבטיחה לקרוא את אלפי התגובות, ואמרה: "אבל כעת, אני פשוט אשב כאן עם הבקבוק-החם-האנושי-שלי, ואודה לכולם על ההודעות היפות שלהם".